Nyheter

Det var temaet som helt klart engasjerte flest av ungdommene under Blå Kors sitt nasjonale prosjekt «Kjør debatt».

De ulike ungdomspartiene hadde delte meninger rundt temaet, men kom opp med gode argumenter både for og mot.

– Venstre ønsker et statlig monopol på narkotiske stoffer, da vi ser dette som eneste måte å få slutt på det svarte markedet. Det er mye tryggere med et helt rent stoff, og vi tror derfor at et statlig monopol vil virke skadebegrensende, sier fylkesleder i Unge Venstre, Nora Waagbø. Når Sunnmørsposten spør om hun ikke tror at større tilgang på narkotiske stoffer vil føre til større forbruk, er hun klar i sin tale.

– Når man vet at et stoff er sikkert så vil man heller kjøpe det. Jeg tror ikke tilgangen blir større enn den er i dag, ettersom det i dag er ubegrenset tilgang, hevder hun.Fylkeslederen refererer også til USA, hvor flere delstater har legalisert cannabis.

– Her ser man at forbruket rett etter legalisering går opp, men at det over tid går ned.

Ikke vegen å gå

Arild Helland jobber som kriminalitetsforebygger i Sunnmøre politidistrikt. Han er ikke enig i det Nora sier.

– Jo større tilgangen, jo mer bruk. Samfunnet kommer til å få store problemer om et eller flere narkotiske midler blir legalisert. Det blir en belastning for både politiet, helsevesenet og skolesystemet, hevder han og viser til at stadig flere får psykiske problemer som følge av rusmidler.

Mot

Unge Høyre, representert av Fredrik Lorentzen og Anders Vadset, er enig med politibetjenten. Å legalisere cannabis vil virke mot sin hensikt, mener de.

– De fleste er nok enige i at narkotiske stoffer er farlige. At man skal kunne få tak i et narkotisk rusmiddel fritt, er derfor helt absurd. Større tilgang fører til større bruk, hevder Fredrik.

Han vil heller satse på andre tiltak for å få ned forbruket av rusmidler, og for å hjelpe de som allerede har et avhengighetsproblem. Fredrik nevner blant annet at forebyggende og frivillig arbeid, som for eksempel Blå Kors, er viktig i denne sammenheng.

– De har kunnskapen og interessen til å hjelpe. Derfor ønsker vi i Unge Høyre å støtte denne organisasjonen.

Reiser landet rundt

Bakgrunnen for debatten som fant sted i Blå Kors Ung sine lokaler i Ålesund, er et prosjekt som Blå Kors kjører på landsbasis. Formålet er å videreformidle kunnskap om rusmidler til ungdom.

– Vi ønsker også å få ungdommen til å snakke mer om rusproblematikk, samt drøfte ulike problemstillinger knyttet til temaet rus, både alkohol og narkotika, sier prosjektleder Anders Blixhavn.

At noen av ungdomspartiene har liberale holdninger til rus synes han ikke noe om.

– Vi i Blå Kors er tydelig på at legalisering av narkotiske stoffer ikke er veien å gå.